御筆賜字詩
作者：蔡襄
朝代：宋

paragraphs: 皇華使者臨清晨，手開寶軸香煤新。
沿名與字發深旨，宸毫灑落奎鉤文。
精神高遠照日月，勢力雄健生風雲。
混然氣質不可寫，乃知學到非天真。
緘藏自語價希代，誰顧四壁嗟空貧。
臣聞帝舜優聖域，臯陶大禹爲其鄰。
吁俞敕戒成典要，垂覆後世如穹旻。
陛下仁明如舜禹，豪英進用司鴻鈞。
臣襄材智最駑下，豈有志業通經綸。
獨是丹誠抱忠樸，常欲贊奏上古珍。
又聞孔子春秋法，片言褒貶賢愚分。
考經內省不自稱，但思至理書諸紳。
乾坤大施入洪化，將圖報效無緣因。
誓心願竭謨謀義，庶裨萬一唐虞君。